KIRJALLINEN KYSYMYS E-2703/99

esittäjä(t): Chris Davies (ELDR) komissiolle

(12. tammikuuta 2000)

Aihe: Aasian puuvillatuotanto

YK:n tiedotuskeskuksen aiemmin tänä vuonna julkaisemassa uutisessa todettiin, että FAO suunnittelee EU:n rahoittamaa suurta hanketta ympäristöystävällisen puuvillatuotannon käynnistämiseksi Aasiassa (Bangladesh, Kiina, Pakistan, Filippiinit ja Vietnam). Tarkoituksena on vähentää viljelijöiden käyttämien hyönteismyrkkyjen määrää 50 prosentilla samalla kun tuotantomääriä kasvatetaan.

Voiko komissio kertoa yksityiskohtaisempia tietoja tästä hankkeesta ja vahvistaa, että sen yhteydessä ei käytetä geenimuunneltuja organismeja eikä uhata luonnon monimuotoisuutta?

Christopher Pattenin komission puolesta antama vastaus

(25. helmikuuta 2000)

Tämän alueellisen hankkeen tavoitteena on kestävä, tuottoisa ja ympäristön kannalta terveellinen puuvillan tuotanto kuudessa osallistujamaassa (Intiassa, Pakistanissa, Kiinassa, Bangladeshissa, Vietnamissa ja Filippiineillä). Tavoitteeseen päästään sillä, että maatalousyrittäjät ja neuvontahenkilöstö kehittävät, edistävät ja harjoittavat tuholaisten integroitua torjuntaa. Tuholaisten integroitu torjunta (Agenda 21 -toimintaohjelma), jossa yhdistyvät biologinen torjunta, vastustuskykyiset isäntäkasvit ja asianmukaiset viljelymenetelmät ja joka vähentää torjunta-aineiden käyttöä, takaa sadon, alentaa kustannuksia, on ympäristöystävällinen ja edistää kestävää maanviljelystä. Tähän menetelmään kuuluu näin ollen biologisen monimuotoisuuden edistäminen ja torjunta-aineiden käytön huomattava vähentäminen, johon päästään ilman geneettisesti muunnettujen organismien käyttöä.

Vastikään (marraskuussa 1999) aloitetussa hankkeessa noudatetaan Control of Pesticides and IPM (torjunta-aineiden valvonta ja tuholaisten integroitu torjunta) -asiakirjassa kuvatun strategian suuntaviivoja. Tämä strategian lähtökohta on tuholaisten asteittainen torjunta, joka perustuu kolmeen pääperiaatteeseen: torjunta-aineiden käytön valvontaan, torjunta-aineiden käytöstä riippuvuuden vähentämiseen ja toimiin tuholaisten integroidun torjunnan edistämiseksi.

Komissio on tietoinen siitä, että Kiinan julkisen alan organisaatiot ovat vuodesta 1988 tehneet huomattavia sijoituksia kasvien biotekniikkaan, ja että geneettisesti muunneltua puuvillaa on viljelty kaupallisesti tietyillä alueilla Kiinassa vuodesta 1998. Komissio on tukenut bioturvallisuusasiantuntijoiden lähettämistä Kiinaan tutkimaan tämän toiminnan turvallisuutta, ja Kiinan viranomaiset ovat antaneet bioturvallisuusmääräyksiä, jotka ovat kansainvälisten vaatimusten mukaisia.

Siirtogeenisten kasvilajikkeiden käyttöönotto maanviljelyksessä on edistynyt nopeasti, mutta niiden vaikutuksen arviointi ja siirtogeenisten satojen integrointi tuholaisten integroituun torjuntaan on täysin uusi alue. On määritettävä, miten nämä sadot voidaan liittää turvallisina ja tehokkaina tekijöinä kestävään tuholaisten integroituun torjuntajärjestelmään. Kaikki nämä näkökohdat on otettava huomioon samoin kuin Kiinalle tärkeät yhteiskunnalliset, kulttuuriset ja ympäristöön liittyvät tekijät päätettäessä Kiinan viranomaisten kanssa Kiinan osuudesta tähän yhteisön alueelliseen hankkeeseen. Nämä keskustelut antavat mahdollisuuden tutkia erilaisia näkökantoja ja sopia hankkeen toteutuspaikoista ja käytettävistä puuvillalajikkeista tavalla, joka ei rajoita sen enempää Kiinan kuin yhteisönkään kantaa geneettisesti muunneltujen kasvien käyttöön.